วรรณประเมิน นปช.นัดชุมนุม หุ้นไม่หลุด650
&nbsp;
10 ส.ค. 2554

โพสต์ทูเดย์ — บลจ.วรรณ เชื่อนักลงทุนยังชะลอลงทุน แม้จบคดียึดทรัพย์ทักษิณ เหตุ นปช.ชุมนุมใหญ่ มองดัชนีไม่หลุด 650 จุด “นครหลวง” แนะติดตามใกล้ชิด
นายมนรัฐ ผดุงสิทธิ์ กรรมการผู้จัดการ บริษัทหลักทรัพย์จัดการกองทุนรวม (บลจ.) วรรณ เปิดเผยว่า แม้ศาลได้พิพากษาตัดสินยึดทรัพย์ของอดีตนายกรัฐมนตรี พ.ต.ท.ทักษิณ ชินวัตร บางส่วนไปแล้ว แต่คาดว่านักลงทุนอาจชะลอการลงทุนในช่วงสัปดาห์หน้า ต่อเนื่องจนถึงการชุมนุมของกลุ่มแนวร่วมประชาธิปไตยต่อต้านเผด็จการแห่งชาติ (นปช.) ในวันที่ 1415 มี.ค.นี้ 
รวมถึงการนัดชุมนุมกลุ่มต่างๆ หลายกลุ่ม ซึ่งประกอบด้วยกลุ่มเกษตรกรที่จะเข้ามาร่วมชุมนุมด้วย อาจทำให้นักลงทุนกังวลว่าในสถานการณ์ช่วงเวลาดังกล่าวจะเกิดเหตุรุนแรงขึ้น
อย่างไรก็ตาม ก่อนหน้านี้ตลาดหุ้นได้ตอบรับคำตัดสินไปบางส่วนแล้ว รวมถึงมีแรงเก็งกำไรเข้ามา โดยประเมินว่าหากดัชนีปรับตัวลดลงจะไม่หลุดที่ระดับ 650 จุด โดยมีพีอีอยู่ที่ประมาณ 9.510 เท่า พร้อมทั้งประเมินว่าที่ระดับดัชนี 680 จุด จะเป็นระดับที่นักลงทุนสถาบันและนักลงทุนต่างชาติจะเข้ามาทยอยซื้ออย่างต่อเนื่อง เนื่องจากเป็นระดับที่มีราคาถูก
นอกจากนี้ ประเมินว่าการลงทุนในตลาดหุ้นในปีนี้จะมีผลตอบแทนหากรวมกับเงินปันผลจะอยู่ที่ประมาณ 15% 
ด้านนายธีรพันธุ์ จิตตาลาน กรรมการผู้จัดการ บลจ.นครหลวงไทย กล่าวว่า หลังศาลพิพากษาออกมา ประเมินว่าอดีตนายกรัฐมนตรี พ.ต.ท.ทักษิณ น่าจะมีการเคลื่อนไหวเพื่อต่อสู้และยังคงต้องติดตามกลยุทธ์ในการเคลื่อนไหว ซึ่งประเมินได้ยากว่าจะใช้แนวทางและจะมีสถานการณ์ใดตามมา 
อย่างไรก็ดี ผลการตัดสินดังกล่าวในภาพรวมของฝ่ายที่เป็นกลางน่าจะเป็นผลการตัดสินที่ถือว่าน่าจะเป็นผลที่ดี